**Mă doare azuriul și-aripa de-a zbura…**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privesc la plopii,-n pâlcuri, ce-și tremură frunzare

De pe nisipuri albe, arzând ca zeul Ra;

Par roiuri de sclipire coroanele solare;

Mă doare azuriul și-aripa de-a zbura…

Pe dune solitare, ca sulițe de aur,

Vibrează- n vântul moale urzeli pătrunse-n cer;

Ard stepele de sete și rătăcind un graur

Și-ascunde-ntunecimea sub norul efemer.

Din țărmuri nisipoase, sidefu-și risipește

Scânteile-argintate - năluci pe-oglinzi de lac;

Prin ochiuri liniștite se țese câte-un pește

Și sălcii gârbovite în focul verii zac.

Sub firul ierbii aspre se-ndeamnă o furnică

Să-și ducă prin Morgană al stepei lung convoi;

Flămânda caravană în slavă își ridică

O lectică de frunze cerșind vâltori de ploi.

Și-ascult din lumea deltei cum stoluri murmurânde

Își trec, ca lungi corăbii, plutirile pe nori;

C-o liniște de ape, stă vântul să inunde

Rogozul ce se-alintă prin ochii-mi zburători.